ആര്യന് ഖാനില് നിന്നും ലഹരിമരുന്ന് പിടിച്ചെടുത്തിട്ടില്ല: മറ്റ് പ്രതികളില് നിന്നാണ് കണ്ടെടുത്തതെന്ന് എന്സിബി മുംബൈ: ഷാരുഖ് ഖാന്റെ മകന് ആര്യന് ഖാനില് നിന്നും ലഹരി മരുന്ന് പിടിച്ചെടുത്തിട്ടില്ലെന്ന് എന്സിബി. ആര്യന്റെ സുഹൃത്ത് അര്ബാസ് ഖാനില് നിന്നും ആറ് ഗ്രാം ചരസ് കണ്ടെത്തി. മറ്റൊരു പ്രതി മുന്മന് ധമേച്ചയയുടെ കൈയ്യില് നിന്നും അഞ്ച് ഗ്രാം ചരസ്സും കണ്ടെടുത്തുവെന്ന് എന്സിബി വ്യക്തമാക്കി. അഞ്ച് പ്രതികളില് നിന്നുമായി കൊക്കെയ്നും, എംഡിഎംഎയും പിടിച്ചെടുത്തിട്ടുണ്ട്. അതേസമയം ആര്യനും അര്ബാസിനും തമ്മില് ബന്ധമില്ലെന്ന് ഇരുവരുടേയും അഭിഭാഷകര് കോടതിയില് വാദിച്ചു. ആര്യന് അന്താരാഷ്ട്ര മയക്കുമരുന്ന് റാക്കറ്റുമായി ബന്ധമുള്ളതായാണ് സൂചന. ഇതുസംബന്ധിച്ച് ആര്യനെ കൂടുതല് ചോദ്യം ചെയ്യേണ്ടത് അനിവാര്യമാണ്. ചില വാട്സ്ആപ്പ് സന്ദേശങ്ങളുടെ അടിസ്ഥാനത്തിലാണ് ഇക്കാര്യം ആരോപിക്കുന്നത്. കപ്പലില് ഉദ്യോഗസ്ഥരെ കണ്ടപ്പോള് ആര്യന് ഓടിയൊളിക്കാന് ശ്രമിച്ചിരുന്നുവെന്നും എന്സിബി വ്യക്തമാക്കി. അതേസമയം ഇക്കാര്യം ആര്യന്റെ അഭിഭാഷന് നിഷേധിച്ചു. വലിയ തോതില് ലഹരി മരുന്ന് വാങ്ങിയതിനും പണമിടപാട് നടത്തിയതിനും തെളിവുണ്ട്. ചാറ്റില് കോഡ് വാക്കുകളില് വിശേഷിപ്പിച്ചത് ആരൊക്കെയാണെന്ന് കണ്ടെത്തണമെന്നും എന്സിബി കോടതിയെ അറിയിച്ചു. എന്നാല് സുഹൃത്തായ അര്ബാസില് നിന്ന് വെറും 6 ഗ്രാം ചരസ് പിടിച്ചെടുത്തതിന്റെ പേരില് ആര്യനെയും കുടുക്കാനുള്ള ശ്രമമാണെന്ന് ആര്യന്റെ അഭിഭാഷകന് സതീശ് മാനേശിണ്ഡെ വാദിച്ചു. ആര്യനില് നിന്നും ലഹരി വസ്തുക്കളൊന്നും പിടിച്ചെടുത്തിട്ടില്ല. ക്ഷണിതാവായി മാത്രമാണ് കപ്പല് യാത്രയ്ക്ക് ആര്യനെത്തിയതെന്നും മാനേശിണ്ഡെ കോടതിയില് വ്യക്തമാക്കി. അതിനിടെ ഇന്ന് കപ്പലില് നടത്തിയ പരിശോധനയ്ക്ക് ശേഷം ഏഴ് പേരെകൂടി എന്സിബി അറസ്റ്റ് ചെയ്തിട്ടുണ്ട്. ഇതോടെ ആകെ അറസ്റ്റിലായവരുടെ എണ്ണം 17ആയി. കൂടാതെ ലഹരിമരുന്ന് കേസില് ഒരു മലയാളിക്കും ബന്ധമെന്ന് സൂചന പുറത്ത് വന്നിരുന്നു. ഇതിന്റെ അടിസ്ഥാനത്തില് ശ്രേയസ് നായര് എന്നയാളെ ഇന്നലെ രാത്രി എന്സിബി കസ്റ്റഡിയിലെടുത്തു. വാട്സ് ആപ്പ് ചാറ്റുകളില് നിന്ന് ലഹരി മരുന്ന് എത്തിച്ച് നല്കിയത് ഇയാളെന്നാണ് അന്വേഷണ ഏജന്സിക്ക് ലഭിച്ച സൂചന.